Diari Oficial de la Generalitat Valenciana


Sumari del DOGV 5214, del 08-03-2006 (2006/2433)

ORDE de 14 de febrer de 2006, de la Conselleria de Cultura, Educació i Esport, per la qual es convoquen quatre beques per a la realització de pràctiques professionals en documentació.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   5214

Data del DOGV
:   08-03-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/2433


Data del document
:   14-02-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * professió de la informació
    * suport econòmic
    * assignació per estudis
    * ajuda pública

ORDE de 14 de febrer de 2006, de la Conselleria de Cultura, Educació i Esport, per la qual es convoquen quatre beques per a la realització de pràctiques professionals en documentació. [2006/2433]  
La Conselleria de Cultura, Educació i Esport, en el marc de la política dirigida a la integració, millora i especialització de jóvens llicenciats i diplomats, convoca beques perquè llicenciats en Documentació, diplomats en Biblioteconomia i Documentació i titulats superiors amb cursos oficials en biblioteconomia i documentació realitzen pràctiques professionals en l'àrea de treball de la documentació.  
Segons el Decret 108/92, de 6 de juliol, del Govern Valencià, i en ús de les facultats que em conferix l'article 35 de la Llei 5/1983, de 30 de desembre, del Govern Valencià.  
ORDENE  
Primer  
Convocar concurs públic per a la concessió de quatre beques per a la realització de pràctiques professionals en documentació en la Secretaria Autonòmica de Cultura i Política Lingüística i aprovar les bases que regulen esta convocatòria (annex I), el model d'instància (annex II) i la declaració de responsables (annex III).  
Segon  
La dotació econòmica de les beques se sufragarà a càrrec del capítol IV, línia «Beques per a la realització de pràctiques professionals en documentació., codi T3169000, del programa 422.50 dels pressupostos de la Generalitat Valenciana per a l'any 2006. L'import global màxim destinat a estes ajudes és de 45.000 euros.  
DISPOSICIONS FINALS  
Primera  
Es delega en la secretària autonòmica de Cultura i Política Lingüística la facultat de concedir les beques i se l'autoritza perquè dicte les resolucions necessàries per al desplegament i l'execució de la present orde.  
Segona  
L'orde produirà efecte des del dia de la seua publicació en el Diari Oficial de la Generalitat Valenciana.  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició o bé es podrà plantejar directament recurs contenciós administratiu en el termini i davant dels òrgans que s'indiquen a continuació:  
a) El recurs de reposició s'haurà d'interposar davant del conseller de Cultura, Educació i Esport, en el termini d'un mes des de l'endemà de seua publicació.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua publicació.  
València, 14 de febrer de 2006  
El conseller de Cultura, Educació i Esport  
ALEJANDRO FONT DE MORA TURÓN  
ANNEX I  
Bases de la convocatòria de beques per a la realització de pràctiques professionals en documentació.  
1ª. Objecte  
Les beques tenen per objecte la formació complementària, la millora i l'especialització professional de jóvens llicenciats i diplomats en l'àrea de treball de la documentació.  
2ª. Nombre de beques  
Les beques seran un total de quatre, destinades a llicenciats en Documentació, diplomats en Biblioteconomia i Documentació i titulats superiors amb cursos oficials d'especialització en biblioteconomia i documentació. Les pràctiques formatives es faran al Servici d'Investigació i Estudis Sociolingüístics de la Secretaria Autonòmica de Cultura i Política Lingüística, col·laborant en l'anàlisi de notícies de premsa i de tots aquells documents necessaris per a alimentar la base de dades i en el manteniment del fons bibliogràfic del Centre de Documentació de Sociologia de les Llengües.  
3ª. Dotació, duració i pagament de les beques  
Les quatre beques de pràctiques formatives estan dotades cada una amb 1.000 euros mensuals, que es pagaran a càrrec del capítol IV, línia T3169000, del programa 422.50, del pressupost de la Generalitat Valenciana per a l'any 2006.  
L'import de les beques s'abonarà mensualment, posteriorment al certificat de la secretària autonòmica de Cultura i Política Lingüística o del cap del Servici on els becaris fan les pràctiques.  
El període de vigència de les beques serà de dotze mesos i finalitzarà el 31 de desembre de 2006. No obstant això, el període podrà prorrogar-se durant l'exercici 2007, amb les condicions següents:  
El període de vigència de les beques, inclòs el temps de la pròrroga, no podrà ser superior a 12 mesos.  
. El temps de pròrroga acabarà amb la incorporació dels becaris de la convocatòria de l'any 2007.  
. El temps de pròrroga en l'exercici 2007 queda supeditat al fet que hi haja consignació pressupostària. En cas de pròrroga, la dotació mensual serà la prevista per a l'exercici en què esta tinga lloc.  
4ª. Titulació exigida, mèrits preferents i condicions generals  
Els aspirants hauran d'estar en possessió d'alguna de les titulacions següents:  
. Llicenciatura en Documentació.  
. Diplomatura en Biblioteconomia i Documentació.  
. Titulació superior amb cursos oficials en biblioteconomia i documentació.  
S'exigirà:  
. Nivell mitjà de valencià expedit per la Junta Qualificadora de Coneixements de Valencià.  
Mèrits preferents:  
. Cursos oficials de documentació, especialment dirigits a sistemes automatitzats de gestió documental.  
. Nivell superior de valencià i altres titulacions referides a llenguatges específics de la Junta Qualificadora de Coneixements de Valencià.  
. Certificats oficials de coneixements d'anglés.  
. Experiència professional.  
Valoració:  
. Expedient acadèmic: fins a 1 punt.  
. Formació extraacadèmica en biblioteconomia i documentació: fins a 3 punts.  
. Títols de valencià: fins a 3 punts.  
. Idioma comunitari (anglés): fins a 1 punt.  
. Experiència professional: fins a 2 punts.  
Condicions generals:  
1. Seran excloses les sol·licituds dels aspirants que tinguen una relació laboral remunerada.  
2. Estes beques són incompatibles amb altres que es puguen concedir per a la mateixa o activitat semblant.  
3. No podran ser beneficiaris els sol·licitants que incórreguen en algun dels supòsits previstos en l'article 13 de la Llei 38/2003 de 17 de novembre.  
4. No podran ser beneficiaris els sol·licitants que no es troben, a la finalització del termini de presentació de la sol·licitud, al corrent de les obligacions tributàries i de la Seguretat Social.  
5ª. Formalització de les sol·licituds  
Per a fer la sol·licitud caldrà omplir una instància seguint el model de l'annex II de la present orde.  
Les sol·licituds es podran presentar en el Registre General de la Conselleria de Cultura, Educació i Esport; en les corresponents direccions territorials d'Alacant, Castelló i València, o utilitzant qualsevol dels mitjans establits en l'article 38 de la Llei de Règim Jurídic de les Administracions Públiques i del Procediment Administratiu Comú. Si la sol·licitud es presenta en una oficina de correus, s'ha de fer en sobre obert perquè la instància siga datada i segellada abans de ser certificada i, en qualsevol cas, d'acord amb els requisits establits en l'article 31 del Reial Decret 1829/1999, de 3 de desembre, pel qual s'aprova el Reglament que regula la prestació dels servicis postals, en el desenrotllament del que s'establix en la Llei 24/1998, de 13 de juliol, del Servici Postal Universal i de Liberalització dels Servicis Postals. Els sol·licitants hauran d'aportar la documentació següent:  
. Fotocòpia del DNI.  
. Currículum, on es facen constar les dades personals, la data i el lloc de naixement, domicili actual i telèfon de contacte.  
. Expedient acadèmic.  
. Declaració jurada de no tindre cap relació laboral remunerada ni disfrutar d'altra beca de característiques similars.  
. Certificats expedits per les corresponents delegacions d'Hisenda de l'estat, les tresoreries territorials de la Seguretat Social i els servicis territorials d'Hisenda de la Conselleria d'Economia, Hisenda i Ocupació, que acrediten que el sol·licitant es troba al corrent de les obligacions tributàries i enfront de la Seguretat Social, respectivament.   
. Qualsevol document que acredite la possessió de títols oficials o mèrits investigadors o professionals que es vullguen al·legar.  
. Declaració responsable de complir els requisits exigits en l'article 13.2 i 3 de la Llei 38/2003, de 17 de novembre, General de Subvencions, segons el model que figura en l'annex III de la present orde.  
Tota la documentació s'ha de presentar en documents originals o fotocòpies degudament compulsades. La documentació que no complisca estos requisits no serà tinguda en compte a l'hora de valorar l'expedient personal del sol·licitant.  
6ª. Termini de presentació de sol·licituds  
El termini de presentació de les sol·licituds serà de 20 dies hàbils, comptats a partir de l'endemà de la publicació de la convocatòria en el Diari Oficial de la Generalitat Valenciana. Si el termini acabara en dia inhàbil, s'entendrà prorrogat fins al primer dia hàbil següent. Si la sol·licitud d'iniciació no reunix els requisits exigits o la documentació presentada és incompleta, es requerirà l'interessat perquè, en un termini de deu dies, esmene la falta o adjunte els documents preceptius, i se li indicarà que, si no ho fa així, es considerarà que ha desistit de la seua petició, després de la resolució que haurà de ser dictada en els termes previstos en l'article 42 de la Llei de Règim Jurídic de les Administracions Públiques i del Procediment Administratiu Comú.  
7ª. Selecció, valoració de mèrits i resolució  
Per a la valoració de les sol·licituds de beques es crea una comissió que tindrà la composició següent:  
\* President:  
. El cap de l'Àrea de Política Lingüística de la Secretaria Autonòmica de Cultura i Política Lingüística.  
\* Vocals:  
. El cap del Servici d'Investigació i Estudis Sociolingüístics de la Secretaria Autonòmica de Cultura i Política Lingüística.  
. El cap del Servici d'Assessorament Lingüístic i Traducció de la Secretaria Autonòmica de Cultura i Política Lingüística.  
. Un tècnic del Servici d'Informàtica i Tècniques de Gestió de la Direcció General d'Arxius i Innovació Tecnològica.  
\* Secretària, amb veu i vot:  
. La cap de la Secció d'Ús Social del Valencià de la Secretaria Autonòmica de Cultura i Política Lingüística.  
La Comissió Qualificadora elaborarà la seua proposta en el termini de 60 dies hàbils, comptats a partir de l'endemà del dia que finalitze el termini de presentació d'instàncies, i disposarà de facultats per a realitzar per mitjà dels seus membres totes les comprovacions necessàries per a la qualificació dels mèrits adduïts, així com la realització d'una prova pràctica o entrevista si ho estima oportú.  
Una vegada feta la valoració dels expedients de cada un dels aspirants, el Servici d'Investigació i Estudis Sociolingüístics, com a òrgan competent per a l'ordenació i instrucció de la convocatòria, elevarà la corresponent proposta a la secretària autonòmica de Cultura i Política Lingüística, la qual resoldrà l'adjudicació de les beques. La resolució es publicarà en el Diari Oficial de la Generalitat Valenciana. La Comissió Qualificadora elaborarà una borsa de reserva per si de cas es produïra alguna renúncia o abandonament. Així mateix, esta Comissió podrà proposar que siguen declarades desertes les beques de formació si, al seu parer, no hi ha concursants amb mèrits suficients per a l'adjudicació.  
D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la nova redacció de la Llei 4/1999, de 13 de gener, s'informa que:  
. El termini màxim per a resoldre la present sol·licitud és de 4 mesos des que produïsca efectes l'orde de convocatòria, sense perjuí del que preveu l'article 42.5 de la mateixa llei.  
. L'efecte que produirà el silenci administratiu, si transcorre el termini sense que s'haja dictat i notificat la resolució corresponent, és desestimatori de la sol·licitud.  
8ª. Drets, obligacions, tutoria i incidències dels becaris  
Els becaris hauran de realitzar les activitats de formació que el personal tècnic del Servici d'Investigació i Estudis Sociolingüístics els encomanen, raó per la qual hauran de romandre en els locals del Servici durant el període establit per a la beca. Les activitats estaran en funció de la formació dels becaris i en cap cas substituiran els treballs ordinaris del Servici.  
La condició de becari no implica cap tipus de relació laboral ni administrativa entre el beneficiari i la Generalitat Valenciana.  
Acabat el termini de la beca i amb l'informe d'assistència, aprofitament i aptitud fet pel cap del Servici d'Investigació i Estudis Sociolingüístics, s'expedirà el certificat corresponent.  
El conseller de Cultura, Educació i Esport resoldrà les incidències que es produïsquen durant el temps de duració de les beques, a proposta de la secretària autonòmica de Cultura i Política Lingüística, i podrà deixar-les sense efecte, després de l'audiència amb la persona interessada, en els casos següents:  
. Incomplir les seues obligacions.  
. No realitzar l'activitat que motivà la seua concessió.  
. Deixar de reunir els requisits exigits en la present convocatòria.  
Davant de les incidències, de les renúncies, de l'abandonament o de l'incompliment que deixe vacant una beca, es cobrirà segons l'orde establit en la borsa de reserva que resulte del procés de selecció.